Марко Ганчев
Смъртта на барабанчика

chitanka.info

Барабанчик, весел чичко,

както спомнят си малцина,

известяваше ни всичко

освен своята кончина.

И за нея акуратно

съобщил би на народа,

но му беше неприятно

всичко тъжно по природа.

Предпочиташе децата

радостно да заподсвиркат,

като чуят новината,

че пристига утре циркът.

Даже в кражба като хванат

някакво лице виновно,

моцартовски барабанът

биеше, а не съдбовно.

Где е днеска глашатаят

с милите му кротки вести?

Даже и децата знаят:

медията го измести.

Вече я разбрахме нея

що с убийства ни досажда:

медията е Медея —

своите деца изяжда…

2001

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.